
Éves beszámoló 2011.-2012. évről

Szakmai Beszámoló a 2011.-2012.-es évre.

Ikt. sz. E/K/227/2012
I. Szolgáltatás-elemzés:

Az Estikék Gondozási Ápolási Intézmény Integrált szociális alap és szakellátást biztosító szolgáltató.

2011 évben, a bentlakásos ellátási formában létszámbővítés következett be. 

Jelenleg intézményünkben gondozottak száma, az ápoló gondozó otthonban, idősek otthona ellátásban 96 fő, időskorúak átmeneti ellátásában, időskorúak gondozóházában 4 fő.

Bentlakásos ellátási formáinkra folyamatos várólista van, várakozási idő, átlagosan, férfiak esetében 2-6 hónap, nők esetében 3-6 hét.

Bekerülés, jellemzően kórházi osztályokról, vagy más szociális szolgáltatást nyújtó intézményekből, áthelyezéssel történik. Ebből kifolyólag, a sürgősségi kérelmek száma igen magas.

Súlyosan demens Gondozott a beszámoló napján 89 fő.

Gondozottaink közül fokozott ápolást igényel 18 fő. /fokozott ápolás, több szakápolási feladat ellátását igénylő beteg, például szondatáplálás és katéterezés együttes alkalmazása, vagy infúziós terápia és oxigén terápia együttes alkalmazása/ Melyből, a Pillangó részlegen végzett fokozott ápolásban 10 fő részesül. (Gondozottaink, egy része súlyosan demens, és fokozott ápolási igényű egyaránt) Ezen részlegen, az országgyűlési biztos hivatalos, írásos véleményének ismeretében, kamerarendszert építettünk ki a szobákon belül is. Ezzel maximálisan fokoztuk az ellátottak biztonságát. Intézményünk többi részében, a lakószobák kivételével, a teljes kamerarendszer kiépítése folyamatban van.

Gondozotti létszám 100 fő, mely 3 fővel meghaladja az engedélyezett lakólétszámot, mely nem haladja meg a hatályos jogi szabályozás által meghatározott maximális lakólétszámot. Ennek oka a sürgősségi kérelmek nagy száma.

A bentlakásos ellátási formákban beállt létszámnövekedés oka, az előző év legnagyobb beruházása, a Pillangó- Ház kialakítása volt. Intézményünk elkülönített, biztonságos részén, egy 10 fő számára kialakított fokozott ápolást lehetővé tevő részleg került kiépítésre. 

A szociális szolgáltatásokra és ezen belül kiemelten a nem állami, nem egyházi fenntartókra, az idei évben is a súlyos alulfinanszírozottság volt jellemző. A veszteséget termelő szolgáltatásokat, bár elvi lehetőségünk lenne az ellátás biztosítására, intézményünk nem, vagy csak igen korlátozott számban tudja felvállalni. A szociális szolgáltatásokra jellemző szektorsemlegesség teljes hiánya, sajnálatos módon az idei évben sem enyhült. A szektorsemlegességet biztosító, illetve a megfelelő finanszírozás feltételeit megteremtő HGCS projekt tervezett bevezetése elmaradt. 
Tovább nehezítette, az idei költségvetésünket az a tény, hogy az év elején életbe lépett kötelező béremelés anyagi feltételeit, kompenzációját, a nem állami, nem egyházi intézmények esetében az állam nem biztosította, így ezt saját erőből kellett kigazdálkodnunk.
Az intézményen belüli építkezések, és a súlyos alulfinanszírozottság miatt, a vezetőség döntése alapján, nappali ellátottak létszámát az idei évben sem emeltük 6-8 ellátott fölé.

A nappali demens ellátás, valós kapacitások teljes kihasználását, 2012 negyedik negyedévétől tervezzük, amennyiben a szükséges finansziális feltételek teljesülnek.

Jelenleg az ellátottak száma 3-6 fő.

Házi segítségnyújtás:

Bár az elvi lehetőségek és a szükséges engedélyek az intézmény részére megvannak, a vezetőség döntése alapján ezt a szolgáltatási formát a jelen finanszírozási és egyéb feltételrendszerben az idei évben sem kívánjuk üzemeltetni. Ennek oka, hogy a szakmán belüli, hosszú évek óta meglévő és fokozódó szektorsemlegességi hiányosságok, ezen az ellátási területen fokozottan érvényesülnek. 

Az alulfinanszírozottság és a lehetőségekben adódó egyéb insuficienciák miatt, ez a szolgáltatás, csak a szektorra egyébként jellemző, de az intézmény minőségpolitikájába nem illeszthető, alacsony színvonalon lenne működtethető. Közös vezetői döntés értelmében, ezt az Estikék Gondozási Ápolási Intézmény nem tudja és nem is akarja felvállalni.
Az Intézmény, az alapellátást végző háziorvosi szolgálaton (és háziorvoson) felül, egy fő Intézményi Orvos alkalmazását külön biztosítja. A pszichiátriai ellátást továbbra is két fő pszichiáter szakorvos, (heti 4 óra) a neurológiát havi 8 órában neurológus szakorvos, a pulmonológiát havi 4 órában pulmonológus szakorvos biztosítja.
Dolgozói létszám alakulása:

Ápoló-gondozó szakszemélyzet száma 24 fő.

Intézményben tevékenykedő orvosok száma két fő.

Takarító mosodai személyzet száma 8 fő.

Konyhai személyzet száma 3 fő

Foglalkoztatási létszám 1 fő

Gazdasági létszám 2 fő

Gondnok 1 fő

Intézmény- részleg vezetők 3 fő

Gondozottaink jelzése alapján az Intézmény gépjármű közlekedésre használt útjain, több „átkelőhely” lett kialakítva. Ezzel lehetővé vált a pavilon park biztonságos és kényelmes megközelítése.
A díszkert kialakítása és az parkosított hátsó kert rendezésének végső munkálatai is befejeződtek. Az első kertrészben a 2012-es évben is előreláthatólag építési munkálatok zajlanak. Mindezidáig elkészült objektumok, előreláthatólag 2012-ben átadásra kerülnek. 
Dolgozóink, előadóként több rendezvényen is képviselték Intézményünket.

Publikációk előadások:

Dr. Bori Andrea

Alultápláltság Időskorban, a szondatáplálás gyakorlati nehézségei szociális intézményekben

(Fővárosi Önkormányzat Kamaraerdei Otthon  2011. november)

 

A szociális szakellátásról, foglalkoztatásról. A szakemberek képzéséről.
(A demens és Alzheimer betegségben szenvedők életkörülményeinek javításával az emberi méltóság megőrzéséért szakmai műhely 2011. november)

 

Betegjogok és egészségügyi dolgozók jogai

(Magyar Ápolási Egyesület Kongresszusa 2011. október)

 

Demenciával küzdők ellátása szociális intézményekben

(Alzheimer Konferencia 2011. október)

TÁMOP 5.4.1. modellezés, Sztenderdizáció Záró konferencia

Tapasztalatok Eredmények

Molnárné Retter Edit

Demenciával küzdők ellátásának gyakorlata 

(Magyar Ápolási Egyesület Kongresszusa 2011. október)
Tábori Péter

Kinek profit a „non-profit”?

(Merre tovább idősellátás „V” 2012. február)
Dolgozóink, és intézményünk több rendezvényen is megjelent, szűréseket és egészségügyi biztosítást végeztünk.

· Tápiószecsői futónap 2011.

· Sülysáp (Sáp) Juniális 2012. 

· Tápió mente Nyugdíjas Találkozó 2012. 

· Tűzoltó nap 2012. 
Intézményünk havi rendszerességgel tart nyitott rendezvényeket. Hagyományosan jó kapcsolatot ápolunk a helyi nyugdíjas klubbal, a sápi tagóvodával, és a Szent István Általános Iskolával. Velük szervezett közös rendezvények, ünnepségek, minden alkalommal nagy örömére szolgálnak kicsiknek és nagyoknak. 
Gondozottaink részére napi szinten tartunk kreatív foglalkozásokat. Az itt készült ajándéktárgyakkal, hozzátartozóknak és együttműködő szervezeteinknek kedveskedünk.

Pályázatok:

Elbírálás alatt:

2012. évi pályázat a megyei és települési fenntartású ápolás-gondozást nyújtó bentlakásos intézmények tárgyi feltételeinek javításárát szolgáló állami támogatásra 
Elnyert:

R-003/2012 számú pályázat 
„Közhasznú nonprofit szervezetek által elmaradott térségben foglalkoztatott megváltozott munkaképességű munkavállalók munkahelymegőrzésének és munkahelyteremtésének támogatására”
II. Hibák elemzése:

Intézményünk nagy hangsúlyt helyez a hibák feltárására, azok elemzésére és a hibaismétlődés elkerülésére.

A 2011-2012-es időszakban a hibafeltárás folyamatos volt. A hibák száma csökkenő tendenciát mutatott, az okozott kárban azonban az 2011. augusztusi hónapban jelentős emelkedés volt észlelhető, ez azonban a 2012. év közepére reális értékre csökkent.

Hibaismétlés egy alkalommal történt.

16 esetben tártunk fel működésünkkel kapcsolatos hibát, 6 esetben tájékoztatás, 3 esetben oktatás, 4 esetben írásbeli 3 esetben szóbeli figyelmeztetés követte a hibafeltárást. 

Sajátos tapasztalat hogy a hibák felismerése, lényegesen könnyebb feladat, mind azok elismerése, ennek ellenére elmondható, hogy a 2011-2012-es év végére, lassan megtanultunk élni ezzel a lehetőséggel, és az Intézmény működésének, és minőségirányításának fontos részévé tettük hibáink elemzését és az ezekből való okulást.

III. Helyesbítő, megelőző intézkedések.

Helyesbítő tevékenység kivitelezésére 18 alkalommal volt szükség.

Megelőző tevékenység, egy alkalommal volt, illetve egy eset kapcsán, jelenleg is folyamatban van.

IV. Kliensi visszajelzések:
A Hozzátartozói, és Gondozotti visszajelzések monitorozása folyamatos. Direkt kérdőíves forma évente két alkalommal történik. A problémafelvetések a legtöbb esetben, szóban történnek, ezekre 10 munkanapon belül szóban vagy írásban reagálunk. 

Szóbeli válasz akkor lehetséges, ha a felvetett probléma teljesíthető, megoldható. Amennyiben nem áll módunkban teljesíteni a Hozzátartozók vagy Gondozottak kéréseit, abban az esetben mindenképpen írásban történik a válaszadás. 

Pozitív visszajelzések, adományok juttatása stb.- az Intézmény falán kifüggesztésre kerülnek.

Írásos pozitív visszajelzések (köszönő levél) száma a vizsgált periódusban 42 alkalom.

Étkeztetés vizsgálata, igényfelmérés havonta.

Az elemzések során tapasztalt igények teljesítése folyamatos. (2. havi étlapban jelenik meg.)

A visszajelzések értékelése alapján a szolgáltatás minősége folyamatos javuló tendenciát mutat.

Kiadott Gondozotti kérdőívek száma 87 darab, értékelhető, visszaérkezett 61 darab.

Átlagtól lényegesen eltérő negatív vélemény 1 darab. (ötfokozatú skálán 2-es)

Átlag (ötfokozatú skálán) 4,81

Gondozás Ápolási szolgáltatás direkt mérése évente két alkalommal.

A szolgáltatás minőségének elemzése során, megállapításra kerül, a Gondozottak és Hozzátartozók értékrendje, a szolgáltatás egyes alcsoportjainak fontossága. 

Hozzátartozói visszajelzések mérése: 87 kiadott kérdőívből visszaérkezett 51 darab.

Átlagtól lényegesen eltérő negatív vélemény 1 fő.

Átlagtól lényegesen eltérő pozitív vélemény 8 fő.

V. A folyamatban végrehajtandó változások fejlesztések.

Az ISO minőség irányírási rendszer megerősítése, ismételt auditálása ez év júliusában sikeresen lezajlott.  A protokollok aktualizálása megtörtént. Intézményünk MSZ EN ISO 9001:2009 szabványkövetelményeinek megfelelő, minőségirányítási rendszer szerint végzi tevékenységét.
VI. Képzési terv megvalósulásának értékelése.
Az idei évben tervezett képzéseket, továbbképzéseket megtartottuk, a részvételi arány 100%-os volt. A korábban betervezett költségkeretek között maradtunk. Jelenleg 2 dolgozónk egyetemi tanulmányokat folytat. Sajnálatos módon, több, magas szakvégzettséggel bíró kollégánk, köztük olyanok is, akik szakvégzettségüket az Estikék Idősek Otthona Alapítvány segítségével szerezték, a jobb bérezés miatt, külföldre távozott.
VII. További intézkedések egyéb aktualitás:
Az egyre nehezebb anyagi lehetőségek ellenére, intézményünk a korábbi évekhez hasonlóan, 2011.-2012-ben is igyekezett, minőségpolitikájának megfelelően, a magasabb ellátási színvonal biztosítását lehetővé tevő beruházásokat megvalósítani.

A mosoda korszerűsítése és kialakítása megtörtént. A korábbinál lényegesen nagyobb tér lehetőséget teremt, a kényelmes és professzionális munkavégzéshez, a megemelkedett lakólétszám mellett is. Az új mosoda berendezési eszközei közül, megvásárlásra került egy, higiénés mosógép, mely 36 Kg szennyezett textília, egészségügyi higiénés mosására alkalmas. Ez, és két nagy teljesítményű ipari mosógép biztosítja a 100 Gondozott textíliáinak tisztaságát. A textília biztonságos fertőtlenítő tisztításáról és esztétikai rendezettségéről augusztustól, egy nagy teljesítményű, ipai vasalógép is gondoskodik.
Takarító és mosodai személyzetünk, tágasabb öltöző és tisztálkodó helységet kapott.
A 2011 decemberében történt behatolás, és rablás kísérlet, mely az intézmény pénztárhelységét érintette, megelőző intézkedés bevezetését vonta maga után. 

Ennek értelmében, biztonsági rácsok, riasztók kialakítása és szerelése már megtörtént, és a későbbiekben betörésvédelmi fóliák kerülnek felhelyezésre az intézmény több helységében. 

A fokozott ápolási igényű Gondozottak ellátása, zömében a Pillangó-házban történik. A rendkívül pozitív hozzátartozói visszajelzések alapján, a vezetőség, e részleg további bővítése mellett döntött. A bővítés a már meglévő épület kapacitások kihasználása mellett történik. A nem engedély köteles építési munkálatok jelenleg folyamatban vannak.

Intézményünk, önerőből újabb 10 elektromosan működtethető korszerű ápolási ágy beszerzését tervezi. Ezek beszerzése szintén folyamatban van. Műszerparkunk több, az ápolási szükségletek kielégítésére alkalmas eszközzel gyarapodott. Ezek közül kiemelném, az újabb három darab motoros váladékszívót.
A kerekes székesek közlekedését elősegítő, korszerű automata ajtók beszerzése megtörtént, beszerelésüket az idei év végére tervezzük.

Statisztikai adatok

Gondozottak korcsoport megoszlása az adatszolgáltatás napján. (1 fő a mai napon exitált így az adatok 99 főre kerültek kiszámításra)
„1. számú melléklet”

Forgalmi adatok orvosi ellátással kapcsolatban.

Összesen 4322 alkalommal történt orvosi ellátás. Ebből ambuláns ellátás, tehát nem az Intézmény Gondozottainak, hanem Sülysáp község lakóinak orvosi ellátása, 374 alkalommal történt meg. (ezért semmilyen formában nem jár finanszírozás!). Beteg lakásán, lakószobájában 3830 alkalommal történt ellátás.
Munkanapokon, átlagosan 15-19 beteg, intézményen belüli orvosi vizsgálata, ellátása zajlik le. Intézményünkben minden nap van orvosi jelenlét, mely messze meghaladja a törvény által előírt heti 4 órát. Intézményünk Gondozottai, többségében súlyos alapbetegségekben szenvednek, melyek szakszerű ellátása megköveteli a folyamatos orvosi jelenlét biztosítását. Intézményünk ezt önálló területi ellátási kötelezettség nélküli háziorvosi praxis működtetésével is elősegíti.

Mivel az ellátottak száma, ezen praxis esetében nem éri el a 200 főt, így működtetéséhez külön, kamarai engedélyre is szükség volt. Az Estikék Gondozási Ápolási Intézmény ellátására létrejött háziorvosi praxis fennmaradását, Magyar Orvosi Kamara, ez év tavaszán, a kamarai vezetőség közvetlen javaslata alapján, a feladat „pótolhatatlan jellegére tekintettel”, írásban javasolta és engedélyezte.

Jelenleg a Gondozottak közel 100 %-a inkontinens. (Ez havi szinten 97-101 fő esetében jelenik meg, mint inkontinencia segédeszköz felírás, szükséges szakorvosi javaslat beszerzés). 60 % súlyos nyelészavarral küzd, 18 fő szondatáplált. (tápszer javaslat beszerzés, felírás). Mai napon 12 fő részesül infúziós kezelésben. 14 fő részesül folyamatos oxigén terápiában. 8 fő katéteres. 36 fő számára szükségesek kötszerek, ulcus, illetve decubitus kezelés miatt. 2 fő autista, 2 fő mentálisan retardált, a többiek közepesen súlyos és súlyos demenciában szenvednek. Sokan agyi történésen estek át. Zömében fekvők, ezért a betegvizsgálat szinte kizárólag lakószobáikban kivitelezhető. A betegvizsgálat minimum heti rendszerességgel szükséges. (de inkább többször).

„2. számú melléklet, forgalmi adatok”

Pénzügyi beszámoló:

„3. számú melléklet”
Sülysáp.  2012-09-04
____Molnárné Retter Edit_____                       __ Dr. Bori Andrea                           Tábori Péter

